El Gringo

El Gringo er en norsk roman, utgitt som bok nummer 38 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 422 og kostet fire kroner. 
El Gringo - og den neste boka El Gringo’s hevn - er sentrale Kane-bøker, både innholdsmessig og opplagsmessig. I disse bøkene får leserne møte Kane i normerende år, i tilbakeblikk som ifølge forleggeren Finn Arnesen «fortalte om den unge Morgan Kanes opplæring til revolvermann og desperado, og som ga en del av bakgrunnen for den sjelskulden og avstumpetheten han ble behersket av.»Den sentrale fortellingen i El Gringo er beretningen om hvordan den 22 år unge Kane, «El Gringo», som fange får tilbud om friheten dersom han infilterer banden til Coyote. Det klarer han. Men han trives så godt blant de fredløse at han like godt slår seg til der, og blir lært opp i bruk av revolver og kniv i en setting der bandelederen Coyote blir en slags farsfigur. At han forelsker seg i og ligger med den altfor unge Pilãr de Riva (som blir drept av federales) og senere faller pladask for Mariela Delgado (som skal bli hans store tragiske ungdomskjærlighet) fyller ut bildet. Men bandeidyllen ender selvsagt i forferdelse, først i denne boka og i neste omgang i oppfølgeren...  


== Mottagelsen av boka ==
El Gringo kom ut før Kane-serien var blitt den helt store salgsuksessen. Bøkene var i om lag fire år blitt utgitt i nokså normale pocket-opplag på 12-16000. Fra 1969 merket imidlertid forlaget en økende interesse, og ifølge forleggeren Finn Arnesen startet den «virkelige rakettferden mot kjempeopplagene» nettopp med El Gringo og den kommende boka El Gringo’s hevn. Da Kane-serien for alvor slo an måtte El Gringo utover i 1970-årene årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.I Norge ble El Gringo også publisert som føljetong i bladet Western, fra nr. 48 1972 til nr. 6 1973.
Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag, men her med tittelen Man mot man (Det svenske forlaget klarte, av uvisse og ubegripelige grunner, å lage nye titteler på nesten alle Kane-bøkene, selv denne.) Andre steder brukte man originaltittelen: I Danmark kom den i 1975 på Winther som El Gringo.
I Finland kom den i 1977 på Otava som El Gringo. 
I England kom den i 1978 på Corgi Books som El Gringo. 
Også Island fikk sin Prenthusið-utgave som El Gringo.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet El Gringo i et dobbeltbind, i bok nr. 5, sammen med El Gringo’s hevn. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom El Gringo i 2005 som bok 7 i bind 7–8. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2010 som bok nr. 6 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 6 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten og deres bokutgave fra 2022.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 174–175.